Helsingin historialliset kartat

Vanhoja karttoja Helsingistä. Osa kartoista on saatavissa vain tiedostomuodossa, osa myös WMS-rajapinnan kautta. Vanhoja karttoja on julkaissut avoimena datana sekä Helsingin kaupunginarkisto että Helsingin kaupunkimittauspalvelut.

##Helsingin pitäjänkartta 1749

Historiallinen kartta vuodelta 1749 (*Geographisk charta öfver Helsinge sokn, uti Borgå härad och Nylands län belägen, afmät år 1749* af **Fried. Joh. Fonseen**). Karttaa säilytetään Ruotsin valtionarkistossa (*Riksarkivet*). Helsingin pitäjän alue sekä lähialueita vuonna 1749. Skannattu alkuperäisestä kartasta ja asemoitu koordinaatistoon. Kartan mittakaava on noin 1:5000. Kartta on käytettävissä WMS-rajapinnan kautta. 

##Helsingin kartta 1780–82 (rekognosointikartoitus)

Suomen rekognosointikartastoon (myös ns. Kuninkaan kartasto) perustuva koostekartta nykyisen Helsingin alueesta vuosilta 1780-82. Perustuu Ruotsin sota-arkistossa säilytettyihin, sotilastiedustelua varten laadittuihin karttoihin, jotka on skannattu ja julkaistu arkiston sivuilla. Kartan mittakaava on noin 1:20000. Kartta on käytettävissä WMS-rajapinnan kautta. Lisätietoa [Paikkatietohakemistossa](https://kartta.hel.fi/paikkatietohakemisto/pth/?id=465).

##Opaskartta Helsingin kaupungista vuodelta 1859

Ruotsin- ja venäjänkielinen opaskartta Helsingin kaupungista vuodelta 1859. Korttelinumerot on jätetty kartasta pois ja kadunnimet on käännetty venäjäksi. Kartta viittaa rakenteilla olevaan rautatiehen Töölönlahdella sekä uuteen teatterirakennukseen Esplanadin länsipäässä. Kuvan resoluutio on 500 dpi. Kartta on ladattavissa TIFF-kuvatiedostona.

##Helsingin kartta 1870–1907 (Senaatin kartasto)

Koostekartta nykyisen Helsingin alueesta vuosilta 1870–1907 (ns. Senaatin kartasto). Venäjän pääesikunta kartoitti vuosina 1870–1907 Suomen eteläisen rannikkoalueen mittakaavassa 1:21 000. Senaatin kartastot ja Senaatin kartat ovat Venäjän pääesikunnan Suomen senaatille luovuttamia kopioita vuosina 1870–1907 valmistettujen venäläisten topografisten karttojen 1:21 000 alkuperäislehdistä. Suomessa karttakopioita väritettiin ja päivitettiin vuosina 1885–1915, ja ne ovat nykyisin Kansallisarkistossa kahtena eri sarjana. Kartta on käytettävissä WMS-rajapinnan kautta.

##Helsingin osoite- ja matkailukartta vuodelta 1876

**C. H. Nummelinin** laatima pieni Helsingin osoite- ja matkailukartta vuodelta 1876. Kartta ulottuu pohjoisessa "alppipaviljongille" ja "vesisäiliölle". Kartasta löytyy kortteleiden nimet ja numerot sekä julkiset rakennukset. Kartan mittakaava on noin 1:13000 ja kuvan resoluutio 200 dpi. Kartta on ladattavissa TIFF-kuvatiedostona.

##Opaskartta Helsingin kaupungista vuodelta 1900

Opaskartta Helsingin kaupungista vuodelta 1900. Julkaissut F. Liewendal´s lith. tryckeri. Kartassa kuvattu: nimistö, kadut, raitiotiet ja rautatiet, julkiset rakennukset, korttelit ja tontit. Lisäksi kartassa on esitetty joitakin nähtävyyksiä ja julkisia palveluita sekä maastonmuotoja. Kartassa on myös esitetty suunniteltuja kohteita, joita ei ole välttämättä toteutettu. Kartan mittakaava on 1:12000. Kuvan resoluutio on 400 dpi. Kartta on ladattavissa TIFF-kuvatiedostona sekä käytettävissä WMS-rajapinnan kautta. 

##Kartta Helsingin kaupungista ja sen alueista vuodelta 1909

Helsingin kaupungin rakennustoimistossa laadittu kartta Helsingin kaupungista ja sen alueista vuodelta 1909. Kartta käsittää koko silloisen kaupunkialueen ja läheiset kaupungin omistamat maat. Kartan mittakaava on noin 1:8000 ja kuvan resoluutio 300 dpi. Kartta on ladattavissa TIFF-kuvatiedostona sekä käytettävissä WMS-rajapinnan kautta. 

##Kartta Kulosaaren huvilakaupungista vuodelta 1917

Asemakaavakartta Kulosaaren huvilakaupungista (*Plan över Brändö villastad*) vuodelta 1917. Kartassa näkyvä uusi suunnitelma osoittaa ehdotetut yhteydet mantereeseen eli sillat Vanhankaupunginselän ja Kulosaaren salmen yli. Katuverkko on täysin uudelleen järjestetty. Suunnitelman on laatinut arkkitehti **Bertel Jung**. Kartan mittakaava on 1:4000 ja kuvan resoluutio 300 dpi. Kartta on ladattavissa TIFF-kuvatiedostona.

##Kartta Helsingin kaupungista vuosilta 1917-18

Kaksikielinen kartta Helsingin kaupungista vuosilta 1917-18. Karttaan on merkitty kaupunginosat, korttelit ja tehdaskorttelit, osoitenumerot sekä rautatiet, raitiotielinjat ja laivareitit. Lisäksi kartassa näkyy palokellojen, paloasemien ja postin kirjelaatikoiden sijainnit. Kartan mittakaava on 1:8000 (?) ja kuvan resoluutio 300 dpi. Kartta on ladattavissa TIFF-kuvatiedostona sekä käytettävissä WMS-rajapinnan kautta. 

##Helsingin kaupungin kartta vuodelta 1925

Helsingin kaupungin kartta vuodelta 1925. Karttaan on merkitty kaupunginosat ja korttelit, julkiset rakennukset, rakennetut ja rakentamattomat alueet sekä puistot ja istutukset. Myös rautatie sekä kaupungin 12 raitiotielinjaa näkyvät kartassa. Kartan mittakaava on 1:8000 (?) ja kuvan resoluutio 300 dpi. Kartta on ladattavissa TIFF-kuvatiedostona sekä käytettävissä WMS-rajapinnan kautta. 

##Munkkiniemen yhdyskunta ja Haagan kauppala vuonna 1929

Toteuttamatta jäänyt suunnitelma Munkkiniemen yhdyskunnasta ja Haagan kauppalasta vuodelta 1929. Karttaan on merkitty myydyt ja vuokratut tontit sekä rakennetut ja rakentamattomat tontit. Kartan mittakaava on 1:8000 ja kuvan resoluutio 300 dpi. Kartta on ladattavissa TIFF-kuvatiedostona.

##Helsingin matkailijakartta vuodelta 1940

Helsingin vuoden 1940 olympialaisia varten laadittu matkailijakartta (tiedosto Helsingin matkailijakartta 1940.TIF). Kartasta löytyy esimerkiksi olympialaisten kisapaikat. Kartan kääntöpuolella on paikannimi- sekä nähtävyyshakemistot (tiedosto Helsingin matkailijakartta 1940a.TIF). Kartan mittakaava on 1:15000 ja kuvan resoluutio 300 dpi. Kartta on ladattavissa kahden TIFF-kuvatiedoston zip-pakettina.

##WMS-rajapinnan tiedot

**Koordinaatisto(t):**

- ETRS-GK25 (EPSG:3879). Ylläpitokoordinaatisto. Aineisto voidaan projektoida myös muihin koordinaatistoihin. Muut mahdolliset koordinaatistot löytyvät rajapintapalvelun GetCapabilities-dokumentista.

**Rajapintapalvelujen osoitteet:**

- WMS-rajapinta: [https://kartta.hel.fi/ws/geoserver/avoindata/wms](https://kartta.hel.fi/ws/geoserver/avoindata/wms?request=getCapabilities)

**Julkaistut tasot:**

- Pitajakuvauskartta_1749
- Rekognosointikartta_1780_1782
- Senaatinkartta_1870
- Plan_af_Helsingfors_1900
- Kartta_Helsingin_kaupungista_ja_sen_alueista_1909
- Helsingin_kaupunki_1917_1918
- Helsingin_kaupungin_kartta_1925

Organization: Helsingin kaupunkiympäristön toimiala